               EURÓPSKA KOMISIA
            V Bruseli20. 9. 2019
            COM(2019) 424 final
            PRÍLOHA
            k
            návrhu ROZHODNUTIA RADY
            o pozícii, ktorá sa má zaujať v mene Európskej únie vo Výbore pre pravidlá pôvodu zriadenom Dohodou o pravidlách pôvodu (WTO – GATT 1994) pripojenou k záverečnému aktu podpísanému v Marrakéši 15. apríla 1994

               Posilnenie transparentnosti v oblasti nepreferenčných pravidiel pôvodu

               _______________

               Členovia Svetovej obchodnej organizácie,

               Želajúc si zabezpečiť, aby samotné pravidlá pôvodu neobmedzovali, nedeformovali ani nenarúšali medzinárodný obchod;

               Želajúc si zabezpečiť, aby sa pravidlá pôvodu pripravovali a uplatňovali nestranným, transparentným, predvídateľným, konzistentným a neutrálnym spôsobom;

               Uznávajúc, že jasné a predvídateľné pravidlá pôvodu a ich uplatňovanie uľahčujú tok medzinárodného obchodu;

               Uznávajúc, že je žiaduce zabezpečiť transparentnosť zákonov, právnych predpisov a postupov týkajúcich sa pravidiel pôvodu;

               Želajúc si doplniť oznamovacie povinnosti podľa článku 5 Dohody o pravidlách pôvodu;

               Potvrdzujúc, že posilnenie transparentnosti zákonov, právnych predpisov a postupov týkajúcich sa pravidiel pôvodu prispieva k znižovaniu nákladov na dodržiavanie predpisov pre hospodárske subjekty, ktoré sa chcú zapojiť do globálnych hodnotových reťazcov, najmä mikropodnikov, malých a stredných podnikov;

               Rozhodujú, pokiaľ ide o pravidlá pôvodu, takto:

               1.Že je žiaduce zachovať a presadzovať vysokú úroveň transparentnosti a vzájomného porozumenia v oblasti existujúcich pravidiel pôvodu a súvisiacich požiadaviek na dokumentáciu, ktoré členovia WTO uplatňujú. Pravidlami pôvodu sa rozumejú pravidlá, ktoré patria do rozsahu pôsobnosti článku 1 Dohody o pravidlách pôvodu.

               2.S cieľom posilniť transparentnosť a presadzovať lepšie chápanie pravidiel pôvodu členovia oznámia sekretariátu WTO pravidlá pôvodu, ktoré používajú na účely zaobchádzania podľa doložky najvyšších výhod podľa článkov I, II, III, XI a XIII GATT 1994, pričom uvedené oznámenie vykonajú podľa prílohy 1 k tomuto rozhodnutiu.

               3.Členovia sa nabádajú k tomu, aby vyplnili vzor oznámenia v prílohe 1, keď sekretariátu WTO oznamujú akékoľvek ďalšie pravidlá pôvodu, ktoré používajú na uplatňovanie iných nepreferenčných nástrojov obchodnej politiky podľa článku 1 ods. 2 Dohody o pravidlách pôvodu.

               4.Členovia okrem toho na základe prílohy 2 opíšu svoje postupy týkajúce sa osvedčovania pôvodu a ostatných povinných listinných dôkazov o pôvode na nepreferenčné účely, ktoré boli oznámené podľa prílohy 1
                  1
               . Členovia, ktorí oznámia, že nevykonávajú pravidlá pôvodu podľa prílohy 1, napriek tomu vyplnia prílohu 2.

               5.Oznámenia podľa odsekov 2 a 4 tohto rozhodnutia sa predkladajú najneskôr jeden rok po prijatí tohto rozhodnutia.

               6.Informácie oznámené podľa tohto rozhodnutia zverejňuje sekretariát WTO.

               7.Každý člen v rámci svojich dostupných zdrojov zriadi alebo prevádzkuje jedno alebo viacero informačných centier s cieľom odpovedať na primerané otázky vlád, obchodníkov a iných zainteresovaných strán, pokiaľ ide o záležitosti týkajúce sa pravidiel pôvodu a súvisiace požiadavky na dokumentáciu a poskytnúť požadované formuláre a dokumenty
                  2
               . Členovia oznámia kontaktné údaje svojich príslušných informačných centier sekretariátu WTO podľa prílohy 1. Najmenej rozvinuté členské krajiny majú na oznámenie týchto informácií sekretariátu WTO dva roky.

               8.Členovia sa usilujú poskytovať odkazy na právne predpisy, webové sídla, vysvetľujúce dokumenty alebo akékoľvek iné dokumenty v jednom z úradných jazykov WTO.

               9.Členovia, ktorí do svojich pravidiel pôvodu a súvisiacich požiadaviek na dokumentáciu, ktoré boli oznámené podľa tohto rozhodnutia, vnášajú podstatné zmeny, takéto zmeny urýchlene podľa tohto rozhodnutia oznámia sekretariátu WTO.

               10.Výbor pre pravidlá pôvodu preskúma existujúce pravidlá pôvodu a súvisiace požiadavky na dokumentáciu na základe informácií oznámených podľa tohto rozhodnutia s cieľom určiť postupy uľahčujúce obchod a presadzovať ich šírenie na medzinárodnej úrovni.

               11.Na požiadanie by sekretariát WTO mal rozvojovým a najmenej rozvinutým členským krajinám poskytovať pomoc pri vykonávaní ustanovení tohto rozhodnutia.

               12.Nič v tomto rozhodnutí nemožno vykladať tak, že sú tým dotknuté práva a povinnosti členov uvedené v článku 5 Dohody o pravidlách pôvodu alebo v článku 1 Dohody o uľahčení obchodu.

               13.Toto rozhodnutie, najmä odseky 2 a 3, sa musí preskúmať tri roky po jeho prijatí a v prípade potreby aj v ďalšom období, s cieľom ešte viac posilniť transparentnosť v oblasti nepreferenčných pravidiel pôvodu, ak je to vhodné.

               PRÍLOHA 1

               VZOR OZNÁMENIA PRE NEPREFERENČNÉ PRAVIDLÁ PÔVODU

               Prílohu 1 možno duplikovať toľkokrát, koľko to člen považuje za potrebné

               I.
                     ZÁKLADNÉ INFORMÁCIE

                        1)

                        Oznamujúci člen

                        2)

                        Informačné centrum

                        (Ak je to možné, uveďte tieto kontaktné údaje: meno, tel. č., e-mail, webové sídlo)

                        3)

                        Sú nepreferenčné pravidlá pôvodu v platnosti?

                        □

                        Áno

                        □

                        Nie*

                        * Ak odpoviete „Nie“, na nasledujúce otázky v tejto prílohe nemusíte odpovedať.

                        4)

                        Uveďte, pri ktorých nástrojoch obchodnej politiky sa využívajú tieto nepreferenčné pravidlá pôvodu (pozri článok 1 ods. 2 Dohody o pravidlách pôvodu)

                        5)

                        Dátum nadobudnutia ich účinnosti alebo podstatných zmien:

                        6)

                        Prípadný dátum uplynutia platnosti:

                        7)

                        Vládne alebo mimovládne orgány zodpovedné za správu:

                        8)

                        Internetový odkaz na právne predpisy a všetky ďalšie prípadné vysvetľujúce dokumenty:

                        9)

                        Prípadné poznámky

               II.
                     UPLATŇOVANIE NEPREFERENČNÝCH PRAVIDIEL PÔVODU

                        10)

                        Uplatňujú sa nepreferenčné pravidlá pôvodu na dovoz?

                        □

                        Áno

                        □

                        Nie

                        11)

                        Uplatňujú sa nepreferenčné pravidlá pôvodu na vývoz?

                        □

                        Áno

                        □

                        Nie

                        12)

                        Pravidlo de minimis pre uplatňovanie nepreferenčných pravidiel pôvodu

                        □

                        Áno

                        □

                        Nie

                        Ak áno, uveďte prah de minimis a odkazy na príslušné právne predpisy uplatniteľné pri otázkach 10 až 12.

               III.
                     KRITÉRIÁ NA URČENIE PODSTATNEJ ZMENY NA POSÚDENIE PÔVODU TOVARU

                        13)

                        Všeobecné kritériá, ak sú uplatniteľné na všetky výrobky:

                        14)

                        Špecifické pravidlá pôvodu pre výrobky, ak sa uplatňujú:

                        15)

                        Vymedzenie nepôvodného a pôvodného materiálu, ak existuje:

                        16)

                        Zoznam minimálnych operácií, ktoré nezakladajú pôvod, ak existujú:

                        17)

                        Prípadné zvyškové pravidlá:

                        18)

                        Všetky ďalšie informácie, ktoré člen považuje za potrebné (prípadne uveďte odkaz na internetovú stránku)

               IV.
                     PREDBEŽNÉ ROZHODNUTIA

                        Sú vydané predbežné rozhodnutia o pôvode tovaru
                           3
                        ?

                                 □

                                 Áno

                                 □

                                 Nie

                        Orgán zodpovedný za vydávanie predbežných rozhodnutí (o pôvode)

                        Pokyny k žiadosti o predbežné rozhodnutie

                        Internetový odkaz na právne predpisy a všetky ďalšie relevantné právne odkazy:

               PRÍLOHA 2

               VZOR OZNÁMENIA PRE POŽIADAVKY NA DOKUMENTÁCIU TÝKAJÚCU SA

               NEPREFERENČNÝCH PRAVIDIEL PÔVODU

                        1)

                        Existujú povinné požiadavky týkajúce sa osvedčenia a/alebo akéhokoľvek iného povinného listinného dôkazu o pôvode pri dovoze?

                        □

                        Áno

                        □

                        Nie**

                        2)

                        Existujú povinné požiadavky týkajúce sa osvedčenia a/alebo akéhokoľvek iného povinného listinného dôkazu o pôvode pri vývoze?

                        □

                        Áno

                        □

                        Nie**

                        3)

                        Má osvedčenie a/alebo akýkoľvek iný povinný listinný dôkaz o pôvode štandardizovaný alebo predpísaný formát a/alebo obsah?

                        Ak áno, priložte jeho kópiu alebo uveďte príslušné údaje v dodatku k tejto prílohe

                           Áno
                              
                              Nie

                        ** Ak na otázky 1 a 2 odpoviete „Nie“, na nasledujúce otázky v tejto prílohe nemusíte odpovedať.

                        4)

                        Ak sa osvedčenie (alebo iný povinný listinný dôkaz o pôvode) vyžaduje len za osobitných okolností, opíšte v akých prípadoch sa vyžaduje, ako aj príslušný formát (predpísaný formulár alebo iný formát).

                        5)

                        Ak sú povinné požiadavky týkajúce sa osvedčenia a/alebo akéhokoľvek iného povinného listinného dôkazu o pôvode obmedzené na určité výrobky, uveďte, ktorých kapitol HS sa to týka, ako aj príslušný formát (predpísaný formulár alebo iný formát).

                        6)

                        Výnimky z povinných požiadaviek na predloženie osvedčenia a/alebo iného povinného listinného dôkazu o pôvode (napr. zásielky s nízkou hodnotou, poštové zásielky...)

                        7)

                        Vládne alebo mimovládne orgány poverené vydávať osvedčenia a/alebo akékoľvek iné povinné listinné dôkazy o pôvode, ak existujú

                        8)

                        Uveďte odkazy na príslušné právne predpisy uplatniteľné pri otázkach 1 až 7

               PRÍLOHA 2 – DODATOK

               Priložte predpísaný formulár a/alebo internetový odkaz na predpísanú formu osvedčenia o pôvode (alebo iného povinného listinného dôkazu o pôvode), ak sa uplatňuje

               __________

                     (1)

                      Nemá to vplyv na ostatné dôkazy o pôvode, ktoré môžu príslušné orgány vyžadovať na účely kontroly.

                     (2)

                      Je samozrejmé, že toto informačné centrum môže byť to isté, ako to, ktoré bolo zriadené alebo sa prevádzkuje podľa článku 1 ods. 3 (Informačné centrá) Dohody o uľahčení obchodu, a od členov sa nevyžaduje, aby poskytli viac informácií alebo predložili viac formulárov a dokumentov, než tie, ktorých sa týka Dohoda o uľahčení obchodu.

                     (3)

                      V súlade s vymedzením v článku 2 písm. h) Dohody o pravidlách pôvodu a článku 3 Dohody o uľahčení obchodu.

    ---documentbreak---

               EURÓPSKA KOMISIA
            V Bruseli20. 9. 2019
            COM(2019) 424 final
            2019/0200(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie vo Výbore pre pravidlá pôvodu zriadenom Dohodou o pravidlách pôvodu (WTO – GATT 1994) pripojenou k záverečnému aktu podpísanému v Marrakéši 15. apríla 1994

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Únie vo Výbore pre pravidlá pôvodu zriadenom Dohodou o pravidlách pôvodu (WTO – GATT 1994) pripojenou k záverečnému aktu podpísanému v Marrakéši 15. apríla 1994 v súvislosti s plánovaným prijatím oznámenia o posilnení transparentnosti v oblasti nepreferenčných pravidiel pôvodu.

               2.Kontext návrhu

               2.1.Dohoda o pravidlách pôvodu

               Cieľom Dohody o pravidlách pôvodu (WTO – GATT 1994) pripojenej k záverečnému aktu podpísanému v Marrakéši 15. apríla 1994 (ďalej len „dohoda“) je zaistiť, aby nepreferenčné pravidlá pôvodu samotné nevytvárali zbytočné prekážky obchodu, a na medzinárodnej úrovni harmonizovať pravidlá pôvodu, iné ako pravidlá pôvodu súvisiace s udeľovaním colných preferencií. Do zavŕšenia programu harmonizácie majú zmluvné strany zabezpečiť, aby boli ich pravidlá pôvodu transparentné, aby neobmedzovali, nedeformovali ani nenarúšali medzinárodný obchod, aby boli spravované dôsledne, jednotne, nestranne a primerane a aby boli založené na pozitívnom štandarde. Dohoda nadobudla platnosť 1. januára 1995.

               Európska únia je zmluvnou stranou uvedenej dohody
                  1
               . Zmluvnými stranami dohody sú aj všetky členské štáty.

               2.2.Výbor pre pravidlá pôvodu

               Výbor pre pravidlá pôvodu bol zriadený v rámci Svetovej obchodnej organizácie (WTO) a je otvorený členom WTO. Má zasadať aspoň raz ročne a preskúmať vykonávanie a fungovanie Dohody o pravidlách pôvodu. Výbor sa vo svojej práci zameriava hlavne na harmonizáciu nepreferenčných pravidiel pôvodu. Rokovania ešte nie sú ukončené a členovia WTO v súčasnosti na nepreferenčné účely uplatňujú národné pravidlá pôvodu. V poslednom období sa začali práce na preferenčných pravidlách pôvodu, najmä tých, ktoré sa používajú v rámci obchodných preferencií pre najmenej rozvinuté krajiny. Rozhodnutia vo výbore sa zvyčajne prijímajú na základe konsenzu.

               2.3.Pripravovaný akt Výboru pre pravidlá pôvodu

               Dňa [dátum] počas svojho výročného zasadnutia prijme Výbor pre pravidlá pôvodu oznámenie
                  2
                s názvom „Posilnenie transparentnosti v oblasti nepreferenčných pravidiel pôvodu“ (ďalej len „pripravovaný akt“).

               Cieľom pripravovaného aktu je posilniť transparentnosť zákonov, právnych predpisov a postupov týkajúcich sa nepreferenčných pravidiel pôvodu a doplniť oznamovacie povinnosti podľa článku 5 Dohody o pravidlách pôvodu.

               V Dohode o založení Svetovej obchodnej organizácie ani v Dohode o pravidlách pôvodu sa nerieši otázka právneho postavenia aktov prijatých výbormi WTO. Záväznosť pripravovaného aktu sa má určiť so zreteľom na text použitý v uvedenom akte. Vzhľadom na znenie oznámenia o posilnení transparentnosti v oblasti nepreferenčných pravidiel pôvodu sa pripravovaný akt stane pre zmluvné strany záväzným.

               3.Pozícia, ktorá sa má zaujať v mene Únie

               Nepreferenčné pravidlá pôvodu sú pravidlá, ktoré sa uplatňujú, ak neexistujú žiadne obchodné preferencie, čiže keď sa obchod realizuje na základe doložky najvyšších výhod. Okrem toho si aj niektoré opatrenia obchodnej politiky, ako sú kvóty, antidumpingové opatrenia alebo označovanie pôvodu, môžu vyžadovať určenie pôvodu na základe uplatnenia nepreferenčných pravidiel pôvodu.

               V súlade s článkom 5 Dohody o pravidlách pôvodu musel každý člen WTO oznámiť sekretariátu WTO v stanovenej lehote od nadobudnutia platnosti dohody o založení WTO vo vzťahu k nemu svoje pravidlá pôvodu, všeobecne záväzné súdne rozhodnutia a správne rozhodnutia týkajúce sa nepreferenčných pravidiel pôvodu v účinnosti k danému dňu. Európska únia oznámila požadované informácie sekretariátu WTO.

               Členovia WTO sa v Dohode o pravidlách pôvodu dohodli, že budú rokovať o harmonizovaných nepreferenčných pravidlách pôvodu. Tieto rokovania však ešte nie sú ukončené a členovia WTO v súčasnosti na nepreferenčné účely uplatňujú národné pravidlá pôvodu. V dôsledku toho sa pri vývoze a/alebo dovoze uplatňujú rôzne nepreferenčné pravidlá pôvodu, v závislosti od dotknutých členov WTO. Navyše, nie všetci členovia WTO uplatňujú osobitné právne predpisy týkajúce sa nepreferenčných pravidiel pôvodu. V Únii sú tieto pravidlá stanovené článkami 59 až 61 nariadenia Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie
                  3
               .

               S cieľom vyhnúť sa zbytočným prekážkam obchodu, ktoré vznikajú z dôvodu rozmanitosti a množstva uplatniteľných nepreferenčných pravidiel pôvodu, bola zriadená malá pracovná skupina z vybraných zástupcov vo Výbore pre pravidlá pôvodu, ktorá mala preskúmať možnosti zlepšenia transparentnosti, pokiaľ ide o nepreferenčné pravidlá pôvodu. Európska únia sa zúčastnila na práci tejto malej pracovnej skupiny a konštruktívnym spôsobom prispela k vypracovaniu pripravovaného aktu. V diskusiách sa pokračovalo na zasadnutiach Výboru pre pravidlá pôvodu v marci a máji 2019. Koordinácia s členskými štátmi bola zabezpečená prostredníctvom delegácií členských štátov vo WTO a prostredníctvom sekcie pre pôvod výrobkov skupiny colných expertov.

               Vzhľadom na to, že jasné a predvídateľné pravidlá pôvodu uľahčujú tok medzinárodného obchodu, je cieľom pripravovaného aktu posilniť transparentnosť zákonov, právnych predpisov a postupov týkajúcich sa nepreferenčných pravidiel pôvodu a doplniť oznamovacie povinnosti podľa článku 5 Dohody o pravidlách pôvodu.

               Pripravovaným aktom sa stanovuje pre každého člena WTO povinnosť oznamovať nepreferenčné pravidlá pôvodu, ktoré sa používajú na účely zaobchádzania podľa doložky najvyšších výhod podľa článkov I, II, III, XI a XIII GATT 1994. Takisto sa v ňom stanovuje dobrovoľné oznamovanie nepreferenčných pravidiel pôvodu používaných na všetky ostatné účely, na ktoré sa vzťahuje článok 1 ods. 2 Dohody o pravidlách pôvodu (antidumpingové a vyrovnávacie clá podľa článku VI dohody GATT 1994, ochranné opatrenia podľa článku XIX dohody GATT 1994, požiadavky na označovanie pôvodu podľa článku IX dohody GATT 1994, množstevné obmedzenia alebo colné kvóty, pravidlá pôvodu používané v prípade vládneho obstarávania a obchodné štatistiky). Pripravovaný akt okrem toho obsahuje aj povinnosť členov WTO oznámiť možné osvedčenia o nepreferenčnom pôvode, ktoré sú povinné pri realizácii dovozných alebo vývozných transakcií. Oznámenia treba vykonávať prostredníctvom vzorov pripojených k pripravovanému aktu.

               Pripravovaným aktom sa vytvárajú oznamovacie povinnosti nad rámec tých, ktoré sú uvedené v článku 5 Dohody o pravidlách pôvodu.

               V dôsledku toho je nutná pozícia, ktorá sa má v mene Únie zaujať vo Výbore pre pravidlá pôvodu.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  4
               .

               4.1.2.Uplatnenie na tento prípad

               Výbor pre pravidlá pôvodu je orgán zriadený dohodou, konkrétne Dohodou o pravidlách pôvodu (WTO – GATT 1994).

               Akt, ktorý má Výbor pre pravidlá pôvodu prijať, predstavuje akt s právnymi účinkami. V Dohode o založení Svetovej obchodnej organizácie ani v Dohode o pravidlách pôvodu sa nerieši otázka právneho postavenia aktov prijatých Výborom pre pravidlá pôvodu. Záväznosť pripravovaného aktu sa má teda určiť so zreteľom na text použitý v uvedenom akte. Vzhľadom na znenie oznámenia o posilnení transparentnosti v oblasti nepreferenčných pravidiel pôvodu sa pripravovaný akt považuje za akt s právnymi účinkami.

               Pripravovaný akt nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú spoločnej obchodnej politiky.

               Hmotnoprávnym základom navrhovaného rozhodnutia je preto článok 207 ZFEÚ.

               4.3.Záver

               Právnym základom navrhovaného rozhodnutia by mal byť článok 207 ZFEÚ v spojení s článkom 218 ods. 9 ZFEÚ.

               5.Uverejnenie pripravovaného aktu

               Neuplatňuje sa.

               2019/0200 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie vo Výbore pre pravidlá pôvodu zriadenom Dohodou o pravidlách pôvodu (WTO – GATT 1994) pripojenou k záverečnému aktu podpísanému v Marrakéši 15. apríla 1994

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 3 a na prvý odsek článku 207 ods. 4 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Dohodu o pravidlách pôvodu (WTO – GATT 1994) pripojenú k záverečnému aktu podpísanému v Marrakéši 15. apríla 1994 (ďalej len „dohoda“) uzavrela Únia rozhodnutím Rady 94/800/ES
                  5
                a dohoda nadobudla platnosť 1. januára 1995.

               (2)Článkom 4 dohody sa zriaďuje Výbor pre pravidlá pôvodu.

               (3)Výbor pre pravidlá pôvodu počas svojho [...] zasadnutia [dátum] prijme oznámenie s názvom „Posilnenie transparentnosti v oblasti nepreferenčných pravidiel pôvodu“.

               (4)Je vhodné stanoviť pozíciu, ktorá sa má zaujať v mene Únie vo Výbore pre pravidlá pôvodu, keďže oznámenie bude pre Úniu záväzné.

               (5)Cieľom navrhovanej pozície, ktorá sa má zaujať v mene Únie, je posilniť transparentnosť zákonov, právnych predpisov a postupov v oblasti nepreferenčných pravidiel pôvodu prostredníctvom pravidiel týkajúcich sa povinného alebo dobrovoľného oznamovania zo strany členov WTO, pokiaľ ide o ich nepreferenčné pravidlá pôvodu, a to s použitím štandardizovaných vzorov. Výsledkom budú jasnejšie a predvídateľnejšie pravidlá pôvodu a zároveň sa uľahčí tok medzinárodného obchodu,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie na [...] zasadnutí Výboru pre pravidlá pôvodu, je založená na návrhu aktu Výboru pre pravidlá pôvodu pripojenom k tomuto rozhodnutiu.

               Zástupcovia Únie môžu po konzultácii s členskými štátmi alebo počas koordinačných stretnutí na mieste bez ďalšieho rozhodnutia Rady schváliť menšie redakčné zmeny návrhu aktu v závislosti od vývoja na ďalších zasadnutiach Výboru pre pravidlá pôvodu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Rozhodnutie Rady 94/800/ES z 22. decembra 1994 týkajúce sa uzavretia dohôd v mene Európskeho spoločenstva, pokiaľ ide o záležitosti v rámci jeho kompetencie, ku ktorým sa dospelo na Uruguajskom kole multilaterálnych rokovaní (1986 – 1994) (Ú. v. ES L 336, 23.12.1994, s. 1).

                     (2)

                        Oznámenie Austrálie; Brazílie; Kanady; Hongkongu; Japonska; Kórejskej republiky; Nového Zélandu; Nórska; Filipín; Ruskej federácie; Singapuru; Švajčiarska; samostatného colného územia Taiwanu, Penghu, Kinmenu a Matsua a Spojených štátov amerických.

                     (3)

                        Ú. v. EÚ L 269, 10.10.2013, s.1.

                     (4)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (5)

                        Rozhodnutie Rady 94/800/ES z 22. decembra 1994 týkajúce sa uzavretia dohôd v mene Európskeho spoločenstva, pokiaľ ide o záležitosti v rámci jeho kompetencie, ku ktorým sa dospelo pri Uruguajskom kole multilaterálnych rokovaní (1986 – 1994) (Ú. v. ES L 336, 23.12.1994, s. 1).


               EURÓPSKA KOMISIA
            V Bruseli15. 10. 2019
            COM(2019) 466 final
            2019/0233(NLE)
            Návrh
            ROZHODNUTIE RADY
            o pozícii, ktorá sa má v mene Európskej únie zaujať v rozšírenej komisii Eurocontrolu, pokiaľ ide o zásady stanovovania nákladovej základne pre traťové odplaty a výpočtu jednotkovej sadzby a podmienky uplatňovania systému traťových odplát a platobné podmienky
            (Text s významom pre EHP)

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má prijať v mene Únie pred zasadnutím rozšírenej komisie Eurocontrolu 28. novembra 2019 v súvislosti s plánovaným prijatím aktualizácie podmienok uplatňovania systému traťových odplát („podmienky uplatňovania“) a aktualizácie zásad stanovovania nákladovej základne pre traťové odplaty a výpočet jednotkových sadzieb (ďalej len „zásady“), spoločne ďalej uvádzané ako „pripravované akty“.

               2.Kontext návrhu

               2.1.Multilaterálna dohoda týkajúca sa traťových odplát

               Cieľom multilaterálnej dohody týkajúcej sa traťových odplát (ďalej len „dohoda“)
                  1
                je zaviesť spoločný systém traťových odplát. V súlade s článkom 1 dohody sa zmluvné štáty dohodli na prijatí spoločnej politiky, pokiaľ ide o odplaty za traťové letecké navigačné zariadenia a služby, ďalej len „traťové odplaty“, vo vzdušnom priestore letových informačných oblastí, ktoré patria do ich právomoci. Dohodli sa preto na vytvorení spoločného systému stanovovania a výberu traťových odplát a na využívaní služieb Eurocontrolu na tento účel. V súlade s článkom 3 dohody je zriadenie spoločného systému traťových odplát úlohou rozšírenej komisie Eurocontrolu.

               Dohoda nadobudla platnosť v roku 1986.

               Všetky členské štáty sú zmluvnými stranami dohody
                  2
               .

               2.2.Rozšírená komisia Eurocontrolu

               V súlade s článkom 3 ods. 2 dohody rozšírená komisia Eurocontrolu:

               1.stanovuje zásady, podľa ktorých sa posudzujú náklady na výpočet traťových odplát;

               2.stanovuje vzorec, ktorý sa má použiť pri výpočte traťových odplát;

               3.za každé spoplatnené obdobie schvaľuje sadzbu, na základe ktorej sa majú náklady účtovať;

               4.stanovuje účtovnícku jednotku, v ktorej sú traťové odplaty vyjadrené;

               5.určuje podmienky uplatňovania systému vrátane platobných podmienok, ako aj jednotkové sadzby a tarify a obdobie, počas ktorého sa majú uplatňovať;

               6.určuje zásady, ktorými sa riadi oslobodenie od traťových odplát.

               Členské štáty Eurocontrolu a zmluvné štáty, ktoré nie sú členskými štátmi Eurocontrolu, majú po jednom hlase. V súlade s článkom 6 ods. 1 písm. a) dohody rozšírená komisia rozhoduje jednomyseľne o otázkach týkajúcich sa posudzovania nákladov na výpočet traťových odplát [článok 3 ods. 2 písm. a) dohody] a podmienok uplatňovania [článok 3 ods. 2 písm. e) dohody] a tieto rozhodnutia sú záväzné pre všetky zmluvné štáty. Ak sa jednomyseľné rozhodnutie neprijme, rozšírená komisia prijme rozhodnutie dvojtretinovou väčšinou hlasov. Každý zmluvný štát, ktorý zo závažných dôvodov vnútroštátneho záujmu nemôže uplatňovať prijaté rozhodnutie, predloží rozšírenej Komisii vysvetlenie dôvodov [článok 6 ods. 1 písm. a) dohody].

               2.3.Pripravované akty rozšírenej Komisie

               Rozšírená Komisia má písomným postupom najneskôr na svojom 113. zasadnutí, ktoré sa uskutoční 20. a 21. novembra 2019, prijať rozhodnutiatýkajúce sa pripravovaných aktov.

               Účelom pripravovaných aktov je zabezpečiť trvalý súlad s pravidlami EÚ týkajúcimi sa systému výkonnosti a spoplatňovania jednotného európskeho neba, predovšetkým s nariadením (EÚ) 2019/317 z 11. februára 2019
                  3
               , ktoré sa bude uplatňovať od tretieho referenčného obdobia (2020 – 2024), počnúc 1. januárom 2020.

               V návrhu zásad sa naďalej stanovujú dve možné metódy výpočtu nákladov a jednotkových sadzieb, a to buď metóda pokrytia celkových nákladov alebo metóda stanovených nákladov. Navrhované zmeny obsahujú vyhlásenie, že: „Zmluvné štáty, ktoré uplatňujú pravidlá prijaté Európskou úniou a týkajúce sa systému výkonnosti a spoplatňovania jednotného európskeho neba, sa považujú za dodržiavajúce pravidlá prijaté EUROCONTROLOM v týchto otázkach“. Pripravované akty sa nezaoberajú týmito otázkami, ktoré sú podrobne opísané v právnych predpisoch EÚ:

               1.Podmienky, za ktorých sa stanovené náklady a jednotky služieb môžu revidovať vzhľadom na možnú revíziu plánu výkonnosti.

               2.Povinnosť odpočítať verejné prostriedky získané poskytovateľmi leteckých navigačných služieb od stanovených nákladov (požiadavka podľa práva Únie, ale nie bežná politika EUROCONTROLU).

               3.Využívanie príjmov z traťových odplát na financovanie spoločných projektov.

               4.Parametre a hodnoty mechanizmu zdieľania rizika objemu dopravy.

               5.Načasovanie a modality niektorých prenosov, napríklad úpravy mechanizmu zdieľania rizika objemu dopravy a mechanizmu zdieľania rizika nákladov.

               6.Podrobnosti o stimuloch pre poskytovateľov leteckých navigačných služieb.

               7.Súbor podmienok týkajúcich sa výkonnosti, ktoré sú potrebné na stanovenie a uplatňovanie zjednodušeného systému spoplatňovania.

               Návrh zásad je v súlade s článkom 22 ods. 4 nariadenia (EÚ) 2019/317, podľa ktorého, ak poskytovatelia leteckých navigačných služieb vynakladajú náklady na prenájom dlhodobého majetku, tieto náklady sa nezahŕňajú do výpočtu kapitálových nákladov.

               Navrhované zmeny podmienok uplatňovania sa týkajú článku 5 (faktor vzdialenosti), článku 6 (faktor hmotnosti) a článku 8 (výnimky) návrhu podmienok uplatňovania, najmä pokiaľ ide o výpočet maximálnej vzletovej hmotnosti na jednotlivé lietadlo. Druhý uvedený návrh by nahradil súčasný výpočet založený na priemernej maximálnej vzletovej hmotnosti podľa typu lietadla na jedného používateľa vzdušného priestoru, s účinnosťou od 1. januára 2020.

               Okrem toho Ústredná kancelária pre traťové odplaty (Central Route Charges Office – CRCO) Eurocontrolu navrhuje dve zmeny podmienok uplatňovania. Prvou je zavedenie novej doložky týkajúcej sa bankových poplatkov v súvislosti s platením účtov zo strany používateľov vzdušného priestoru. Druhá sa týka postupnosti priraďovania platieb k účtom, pri ktorých používatelia vzdušného priestoru neuvedú žiadne pokyny pre CRCO.

               Zoznam traťových zón spoplatňovania v prílohe 1 k podmienkam uplatňovania obsahuje tieto aktualizácie: redakčné zmeny opisu zón spoplatňovania Bulharsko a Rumunsko, nový názov Severné Macedónsko a nový opis zóny spoplatňovania Ukrajina.

               Uvedené zmeny posilňujú uplatňovanie zásad „používateľ platí“, ktoré sú súčasťou politiky Únie v oblasti spoplatňovania dopravnej infraštruktúry.

               3.Pozícia, ktorá sa má zaujať v mene Únie

               Pripravované akty zabezpečujú trvalý súlad s pravidlami EÚ týkajúcimi sa systému výkonnosti a spoplatňovania jednotného európskeho neba a Únia by ich mala podporiť. Navrhuje sa, aby členské štáty konajúce spoločne v mene Únie akceptovali navrhované zmeny pripravovaných aktov. .

               Pripravované akty sa stanú záväznými pre zmluvné strany v súlade s článkom 6 ods. 1 písm. a) dohody, v ktorom sa stanovuje: „rozhodnutia o záležitostiach uvedených v článku 3 ods. 2 písm. a) až f) a h) si vyžadujú jednomyseľné hlasovanie všetkých zmluvných štátov a sú záväzné pre všetky zmluvné štáty; ak sa jednomyseľné rozhodnutie neprijme, rozšírená komisia prijme rozhodnutie dvojtretinovou väčšinou hlasov; každý zmluvný štát, ktorý pre nadradené vnútroštátne dôvody nemôže uplatňovať prijaté rozhodnutie, predloží rozšírenej Komisii vysvetlenie dôvodov.“

               Na predmet úpravy pripravovaných aktov sa do veľkej miery vzťahujú právne predpisy Únie, najmä nariadenie (EÚ) 2019/317. Tieto akty preto môžu ovplyvniť spoločné pravidlá alebo zmeniť rozsah ich pôsobnosti. V dôsledku toho má Únia výlučnú vonkajšiu právomoc na základe poslednej časti článku 3 ods. 2 ZFEÚ.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Článok 218 ods. 9 ZFEÚ sa uplatňuje bez ohľadu na to, či je Únia členom predmetného orgánu alebo zmluvnou stranou dohody
                  4
               .

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  5
               .

               4.1.2.Uplatnenie na tento prípad

               Rozšírená komisia je orgán zriadený dohodou a akty, ktoré má rozšírená komisia prijať, predstavujú akty s právnymi účinkami. Pripravované akty budú záväzné podľa medzinárodného práva v súlade s článkom 6 ods. 1 písm. a) dohody.

               Pripravované akty nedopĺňajú ani nemenia inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú dopravy (hlava VI ZFEÚ).

               Hmotnoprávnym základom navrhovaného rozhodnutia je preto článok 100 ods. 2 ZFEÚ.

               4.3.Záver

               Právnym základom navrhovaného rozhodnutia by mal byť článok 100 ods. 2 ZFEÚ v spojení s článkom 218 ods. 9 ZFEÚ.

               2019/0233 (NLE)

               Návrh

               ROZHODNUTIE RADY

               o pozícii, ktorá sa má v mene Európskej únie zaujať v rozšírenej komisii Eurocontrolu, pokiaľ ide o zásady stanovovania nákladovej základne pre traťové odplaty a výpočtu jednotkovej sadzby a podmienky uplatňovania systému traťových odplát a platobné podmienky

               (Text s významom pre EHP)

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Multilaterálna dohoda týkajúca sa traťových odplát („dohoda“)
                  6
                nadobudla platnosť 1. januára 1986.

               (2)Podľa článku 3 ods. 2 dohody rozšírená komisia prijíma zásady, ktorými sa riadi posudzovanie nákladov na výpočet odplát za letecké navigačné služby a podmienky ich uplatňovania a platobné podmienky.

               (3)Rozšírená komisia má pred svojím 113. zasadnutím, ktoré sa uskutoční 20. a 21. novembra 2019, alebo počas neho prijať písomným postupom rozhodnutia o aktualizácii zásad stanovovania nákladovej základne pre traťové odplaty a výpočet jednotkových sadzieb a o aktualizácii podmienok uplatňovania systému traťových odplát a platobných podmienok („rozhodnutia“).

               (4)Je vhodné stanoviť pozíciu, ktorá sa má v mene Únie zaujať v rozšírenej komisii Eurocontrolu, keďže na predmet úpravy týchto rozhodnutí sa vo veľkej miere vzťahujú právne predpisy Únie, konkrétne vykonávacie nariadenie Komisie (EÚ) 2019/317
                  7
               . Tieto akty preto môžu ovplyvniť spoločné pravidlá alebo zmeniť ich rozsah pôsobnosti a Únia má výlučnú vonkajšiu právomoc na základe článku 3 ods. 2 Zmluvy o fungovaní Európskej únie.

               (5)Účelom rozhodnutí je zabezpečiť trvalý súlad s pravidlami Únie v oblasti dopravy, najmä s nariadením Európskeho parlamentu a Rady (ES) č. 549/2004
                  8
                a vykonávacím nariadením (EÚ) 2019/317. Je preto vhodné podporiť prijatie uvedených rozhodnutí.

               (6)Pozíciu Únie vyjadria členské štáty Únie, ktoré sú členmi rozšírenej komisie Eurocontrolu, konajúc spoločne,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie a prijať v rámci písomného postupu pred alebo počas zasadnutia rozšírenej komisie Eurocontrolu, ktoré sa uskutoční 28. novembra 2019, je takáto:

               a) podporiť aktualizované zásady stanovovania nákladovej základne pre traťové odplaty
                  9
               ;

               b) podporiť aktualizované podmienky uplatňovania systému traťových odplát a platobné podmienky
                  10
               .

               Článok 2

               Pozíciu uvedenú v článku 1 vyjadria členské štáty Únie, ktoré sú členmi rozšírenej komisie Eurocontrolu, konajúc spoločne.

               Článok 3

               Toto rozhodnutie je určené členským štátom.

               V Bruseli

                     Za Radu

                     predseda

                     (1)

                  https://www.eurocontrol.int/sites/default/files/article/attachments/multilateral-agreement-relating-to-route-charges.pdf

                     (2)

                        Okrem členských štátov EÚ sú zmluvnými stranami dohody a ratifikovali ju aj Albánsko, Arménsko, Bosna a Hercegovina, Gruzínsko, Moldavská republika, Čierna Hora, Monako, Nórsko, Severné Macedónsko, Švajčiarsko, Turecko a Ukrajina.

                     (3)

                        Vykonávacie nariadenie Komisie (EÚ) 2019/317 z 11. februára 2019, ktorým sa stanovuje systém výkonnosti a spoplatňovania v jednotnom európskom nebi a ktorým sa zrušujú vykonávacie nariadenia (EÚ) č. 390/2013 a (EÚ) č. 391/2013 (Ú. v. EÚ L 56, 25.2.2019, s. 1).

                     (4)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, bod 64.

                     (5)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (6)

                  https://www.eurocontrol.int/sites/default/files/article/attachments/multilateral-agreement-relating-to-route-charges.pdf

                     (7)

                        Vykonávacie nariadenie Komisie (EÚ) 2019/317 z 11. februára 2019, ktorým sa stanovuje systém výkonnosti a spoplatňovania v jednotnom európskom nebi a ktorým sa zrušujú vykonávacie nariadenia (EÚ) č. 390/2013 a (EÚ) č. 391/2013 (Ú. v. EÚ L 56, 25.2.2019, s. 1).

                     (8)

                        Nariadenie Európskeho parlamentu a Rady (ES) č. 549/2004 z 10. marca 2004, ktorým sa stanovuje rámec na vytvorenie jednotného európskeho neba (rámcové nariadenie) (Ú. v. EÚ L 96, 31.3.2004, s. 1).

                     (9)

                  https://ext.eurocontrol.int/ftp/?t=93085cefad506a898b74bf51ae9f2ec6
                   Dokument Eurocontrol č. 19.60.01

                     (10)

                  https://ext.eurocontrol.int/ftp/?t=5db7f9ad4dda0c0a7803388ca46b101e
                   Dokument Eurocontrol č.  19.60.02-1